**Проект!**

**УКАЗАНИЯ ЗА СХЕМА ЗА ДЪРЖАВНА ПОМОЩ**

**„Помощ за подкрепа за осигуряване на ликвидност на земеделските стопани, извършващи дейност в първичното селскостопанско производство за преодоляване на последствията от негативното икономическо въздействие от COVID-19“**

**І. ОБЩИ ПОЛОЖЕНИЯ**

1. **Правно основание**

1.1. Закон за мерките и действията по време на извънредното положение, обявено с Решение на Народното събрание от 13.03.2020 г. и за преодоляване на последиците;

1.2. Чл. 11, ал. 2, т. 1 и чл. 12, ал. 1, т. 2, от Закона за подпомагане на земеделските производители;

1.3. Точка 3.1. и съотносимите разпоредби от Временната рамка за мерки за държавна помощ в подкрепа на икономиката в условията на сегашния епидемичен взрив от COVID – 19.

1. **Цел на помощта**

Подкрепата е за осигуряване на ликвидност на земеделските стопани.

Подпомагат се земеделски стопани, (малки и средни предприятия) и големи предприятия, регистрирани по реда на Наредба № 3 от 29 януари 1999 г. за създаване и поддържане на регистър на земеделските стопани за покриване на част от дължимите суми по главница и лихва по предоставени от ДФ „Земеделие“ кредити на животновъди, отглеждащи едри и дребни преживни животни и катрофопроизводители.

Чрез помощта ще се предостави възможност на земеделските стопани за смекчаване на последствията от създадената ситуация в резултат на пандемията от COVID-19, ще насърчи преодоляване и възстановяване от възникналото икономическо затруднение и ще съдейства за постигане на устойчивост, стабилизирането на доходите от производствената дейност и жизнеспособност.

1. **Вид и форма на помощта**

Помощта се предоставя под формата на директна субсидия за осигуряване на ликвидност за покриване на част от дължимите суми по главница и лихва по предоставени от ДФ „Земеделие“ кредити на животновъди, отглеждащи едри и дребни преживни животни и картофопроизводители.

1. **Бенефициери**
   1. Помощта се предоставя на земеделски стопани (животновъди, отглеждащи едри и дребни преживни животни и катрофопроизводители), отговарящи на следните условия:

- Да са регистрирани по реда на Наредба № 3 от 1999 г. за създаване и поддържане на регистър на земеделските производители;

- Да отговарят на определението за микро, малки и средни предприятия[[1]](#footnote-1) и големи предприятия, съгласно критериите на Приложение І от Регламент (ЕС) 702/2014;

- Да са кредитополучатели по отпуснати кредити през периода 2008-2012 г.;

- Да не са били в затруднение (по смисъла на Общия регламент за групово освобождаване) към 31.12.2019 г.; Тя може да бъде предоставена на предприятия, които не са в затруднение, и/или на предприятия, които не са били в затруднение към 31.12.2019 г., но са изпитвали затруднение или са изпаднали в затруднение след това, вследствие на епидемичния взрив от COVID-19;

- Едноличните търговци и юридическите лица - търговци да не са в открито производство за обявяване в несъстоятелност или да не са обявени в несъстоятелност;

- Едноличните търговци и юридическите лица - търговци да не са в производство по ликвидация;

- Да нямат изискуеми публични задължения към държавния бюджет;

- Предприятия, които не са изпълнили разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар, са изключени от обхвата на бенефициерите.

1. **Срок на прилагане:**

Дата на въвеждане на схемата и продължителност на прилагане – помощта се прилага след постановяване на положително решение на Европейската комисия за съвместимост с правилата в областта на държавните помощи.

Период на приложение на помощта - от датата на решението до 31.12.2020 г.

1. **Максимален интензитет на помощта:**

До 100 000 евро (195 583 лв.) на предприятие с дейност в първичното производство на селскостопански продукти.

1. **Бюджет по схемата**

Бюджетът на помощта е в размер на 56 580 000 лв.

Бюджетът на помощта се утвърждава с решение на УС на ДФ „Земеделие“.

1. **Приемливи разходи**

За приемливи разходи се считат разходите за осигуряване на ликвидност за покриване на част от дължимите суми по главница и лихва по предоставени от ДФ „Земеделие“ кредити на животновъди, отглеждащи едри и дребни преживни животни и катрофопроизводители през период 2008-2012 г.

**ІІ. ПРЕДОСТАВЯНЕ НА ПОМОЩТА**

Указанията за прилагане на помощта и сроковете за изплащане се определят с решение на Управителния съвет на Държавен фонд “Земеделие”.

**III. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

1. Помощта, съгласно тази схема, е вид държавна помощ, предоставена при условията на правото на Европейския съюз.

Помощта за предприятията, извършващи дейност в първичното селскостопанско производство не трябва да се определя въз основа на цена или количество продукти, пуснати на пазара.

Когато предприятието извършва дейност в няколко сектора, за които се прилагат различни максимални размери в съответствие с т. 22, буква „а“ и т. 23, буква „а“ се гарантира чрез подходящи средства (разделно водене на счетоводство), че за всяка от тези дейности се спазва съответния таван.

2. Помощ не може да бъде предоставяна на предприятия, които вече са били в затруднено положение (по смисъла на Общия регламент за групово освобождаване към 31 декември 2019 г.)

Помощта може да бъде предоставена на предприятия, които не са били в затруднение към 31.12.2019 г. Тя може да бъде предоставена на предприятия, които не са в затруднение, и/или на предприятия, които не са били в затруднение към 31.12.2019 г., но са изпитвали затруднение или са изпаднали в затруднение след това вследствие на епидемичния взрив от COVID-19.

3. Временните мерки за помощ, обхванати от Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19 могат да се кумулират помежду си в съответствие с разпоредбите на специфичните раздели на настоящото съобщение. Временните мерки за помощ, обхванати от настоящото съобщение, могат да се кумулират с помощи в съответствие с регламентите за помощ de minimis или с помощи в съответствие с регламентите за групово освобождаване при условие че се спазват разпоредбите и правилата за кумулиране от посочените регламенти.

Земеделският стопанин няма право да ползва друго публично финансиране за едни и същи разходи, за които се предоставя подпомагане съгласно схемата. Когато кандидатства за друго публично финансиране, уведомява Държавен фонд „Земеделие”.

Подпомагането по реда на тази схема се прекратява от датата на получаване на друго публично финансиране. Публично финансиране означава както средства от държавния бюджет, така и средства от бюджета на ЕС, независимо от органа, който ги предоставя. В случай на двойно финансиране, настоящата помощ става изискуема и подлежи на възстановяване, заедно със законната лихва от датата на получаването й. За да не бъде допуснато двойно финансиране с публични средства, се осъществява следният контрол: Преди предоставяне на помощта, ще бъде поискана официална информация от компетентните дирекции в Министерството на земеделието, храните и горите относно друго публично финансиране за същите разходи.

При положение, че е предвидено подобно финансиране, ще бъде направена проверка за всеки получател на помощта.

В случай на двойно финансиране, както и представяне на неистински документи, помощта става изискуема и подлежи на възстановяване, заедно със законната лихва от датата на получаването й.

4. Земеделски стопани, които са предприятия – обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар нямат право на помощта.

5. Публикуване и информация - изпълнение на изискванията на Раздел 4 Наблюдение и докладване от Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19.

Към настоящия момент на уебсайта на Министерството на земеделието, храните и горите се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на всички държавни помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

В Министерство на земеделието, храните и горите се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19 се съхраняват за период от 10 години от датата на предоставяне на помощта.

Съгласно Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19, съответна информация за всяка индивидуална помощ, предоставена съгласно настоящото съобщение, в размер над 10 000 EUR в сектора на селското стопанство и рибарството, се публикува на подробния уебсайт за държавните помощи или ИТ инструмента на Комисията в срок от 12 месеца от момента на предоставянето ѝ.

6. В съответствие с чл. 10 от Закона за държавните помощи ДФ “Земеделие“ е администратор на помощта по отношение на управлението и предоставянето й. В съответствие с чл. 8, ал. 2 от Закона за държавните помощи дейностите по уведомяване, докладване и комуникация с Европейската комисия, се осъществяват от министъра на земеделието, храните и горите.

1. Категорията на микро-, малките и средните предприятия (МСП) обхваща предприятията, в които работят по-малко от 250 души, чийто годишен оборот не надхвърля 50 млн. евро и/или чието годишно балансово число не надхвърля 43 млн. евро. [↑](#footnote-ref-1)